VIBY: Han må slet ikke opholde sig i Danmark.

Alligevel stjal han regntøj i Kvickly på Ringvej Syd i Viby.

Den 45-årige rumæner vækkede torsdag eftermiddag en Kvickly-medarbejders mistænksomhed. Derfor fulgte medarbejderen diskret efter den 45-årige og så på, mens manden først tog en taske ned fra en hylde. Så gik han til tøjafdelingen og puttede et sæt regntøj ned i tasken.

Derefter tog han tasken på ryggen og gik ud uden at betale for varerne. Varehuschefen pågreb manden uden for varehuset, førte ham ind i et personalerum og tilkaldte politiet.

Manden blev kørt på politigården, hvor betjente kunne konstatere, at rumæneren torsdag 3. oktober var blevet meddelt et indrejseforbud på to år, og han blev derfor sigtet for at overtræde sit forbud mod indrejse.

Butikstyveriet blev straffet med en straksbøde på 1000 kr.